
Projektas

LIETUVOS RESPUBLIKOS
RINKIMŲ Į EUROPOS PARLAMENTĄ ĮSTATYMO 28, 32, 56, 60 STRAIPSNIŲ PAKEITIMO IR PAPILDYMO BEI ĮSTATYMO PAPILDYMO 641, 791 STRAIPSNIAIS 
ĮSTATYMAS

2010 m.                  d. Nr.
Vilnius

(Žin., 2003, Nr. 115-5192; 2008, Nr. 59-2202)

1 straipsnis. 28 straipsnio 1 dalies pakeitimas
Pakeisti 28 straipsnio 1 dalį ir ją išdėstyti taip:
„1. Likus ne mažiau kaip 25 dienoms iki rinkimų, apylinkės rinkimų komisija, diplomatinė atstovybė ir konsulinė įstaiga sudaro sąlygas rinkėjams susipažinti su rinkimų apylinkės rinkėjų sąrašu. Rinkimų apylinkės rinkėjų sąrašo priedo duomenys teikiami rinkėjams tik apie juos pačius. Draudžiama daryti rinkimų apylinkės rinkėjų sąrašų kopijas ar kitu būdu dauginti ar skleisti šiuos sąrašus. Prie įėjimo į rinkimų komisijos patalpas turi būti nurodytas komisijos narių budėjimo laikas, taip pat paskelbti telefonai, kuriais rinkėjai gali pasitikslinti, ar jie yra įrašyti į rinkėjų sąrašą. Pasibaigus šiame Įstatyme nustatytam laikotarpiui įteikti rinkėjo pažymėjimus, apylinkės rinkimų komisijos budėjimo laikas, jos telefonai turi būti paskelbti ir daugiabučių namų laiptinėse. Prie įėjimo į apylinkės rinkimų komisijos patalpas, taip pat diplomatinėje atstovybėje ir konsulinėje įstaigoje turi būti nurodytas laikas ir vieta rinkėjų teisei susipažinti su rinkėjų sąrašu įgyvendinti.“ 

2 straipsnis. 32 straipsnio 1 dalies pakeitimas
Pakeisti 32 straipsnio 1 dalį ir ją išdėstyti taip:
„1. Užsienyje esantys ir į Lietuvos Respublikos diplomatinių atstovybių ar konsulinių įstaigų sudarytus rinkėjų sąrašus Vyriausiosios rinkimų komisijos nustatyta tvarka įrašyti Lietuvos Respublikos piliečiai įrašomi į Vilniaus miesto savivaldybės rinkėjų sąrašą.“

3 straipsnis. 56 straipsnio 1 dalies pakeitimas ir straipsnio papildymas 4 dalimi
1. Pakeisti 56 straipsnio 1 dalį ir ją išdėstyti taip:
„1. Rinkimams kiekvienam rinkėjui pateikiamas biuletenis, kuriame visi kandidatų sąrašai išdėstyti pagal jiems suteiktus rinkimų numerius jų didėjimo tvarka tokiame pat plote ir to paties tipo šriftu (šriftais). Šrifto dydis parenkamas toks, kad geriausiai tiktų užpildyti įrašui skirtą plotą. Biuletenyje turi būti nurodytas burtais nustatytas rinkimų numeris, partijos, koalicijos pavadinimas (nurodytas jos pareiškiniuose dokumentuose) ir sąrašo kandidatų rinkimų numeriai bei kandidatų vardai ir pavardės. Rinkimų biuletenyje turi būti pateiktas nurodymas rinkėjui, kaip užpildyti biuletenį, ir išskirtos specialios biuletenio vietos rinkėjo valiai pareikšti.“
2. Papildyti 56 straipsnį 4 dalimi ir ją išdėstyti taip:
„4. Šio straipsnio 1 ir 2 dalių nuostatos mutatis mutandis taikomos organizuojant balsavimą internetu.“ 

4 straipsnis. 60 straipsnio pakeitimas
Pakeisti įstatymo 60 straipsnį ir visą straipsnį išdėstyti taip:
„60 straipsnis. Balsavimo laikas ir vieta
1. Balsavimas rinkimų dieną vyksta nuo 7 iki 20 valandos apylinkės rinkimų komisijos nurodytoje patalpoje. Rinkėjas balsuoja toje rinkimų apylinkėje, į kurios rinkėjų sąrašus jis yra įrašytas, jei kitko nenumato šis Įstatymas.
2. Kitose valstybėse esantys ir į Lietuvos Respublikos diplomatinių atstovybių ar konsulinių įstaigų sudarytus rinkėjų sąrašus Vyriausiosios rinkimų komisijos nustatyta tvarka įrašyti Lietuvos Respublikos piliečiai turi teisę balsuoti internetu šio įstatymo 641 straipsnyje nustatyta tvarka. Balsavimas internetu prasideda 9 valandą, likus 5 dienoms iki rinkimų dienos, ir baigiasi 24 valandą, likus 3 dienoms iki rinkimų dienos."

5 straipsnis. Įstatymo papildymas 641 straipsniu
Papildyti Įstatymą 641 straipsniu:
„641 straipsnis. Balsavimas internetu
1. Rinkėjai, nurodyti įstatymo 60 straipsnio 2 dalyje, gali balsuoti internetu Vyriausios rinkimų komisijos interneto svetainėje. 
2. Rinkėjas Vyriausiosios rinkimų komisijos interneto svetainėje nurodo savo tapatybę naudodamas asmens tapatybės dokumentų duomenis, leidžiančius patvirtinti asmens tapatybę skaitmeniniu būdu. Nustačius rinkėjo tapatybę, Vyriausiosios rinkimų komisijos interneto svetainėje rinkėjui pateikiamas elektroninis balsavimo biuletenis. Rinkimų biuletenyje rinkėjas pažymi tą kandidatų sąrašą, už kurį jis balsuoja „už“, ir, pareikšdamas valią dėl sąrašo kandidatų, specialiai tam skirtuose biuletenio laukeliuose įrašo penkių pasirinktų šio sąrašo kandidatų rinkimų numerius. Rinkėjui pasirinkus ir pažymėjus pageidaujamą kandidatų sąrašą, interneto svetainėje pateikiamas pranešimas, kad jo balsas buvo priimtas.
3. Rinkėjas gali pakeisti savo internetu atiduotą balsą, balsuodamas dar kartą iki įstatymo 60 straipsnio 2 dalyje numatyto balsavimo internetu pabaigos. Tais atvejais, kai internetu balsuojama kelis kartus, skaičiuojamas tik vėliausiai gautas balsas.
5. Balsavimas internetu neriboja rinkėjų teisės šio įstatymo nustatyta tvarka balsuoti kitais šiame įstatyme nustatytais būdais. Jeigu šio įstatymo 60 straipsnio 2 dalyje nurodytas rinkėjas balsuoja ir internetu, ir rinkimų biuletenyje, skaičiuojamas rinkimų biuletenyje nurodytas balsas. Lietuvos Respublikos diplomatinės atstovybės ar konsulinės įstaigos atitinkamai informuoja Vyriausiąją rinkimų komisiją, kuri anuliuoja tokio rinkėjo elektroninį balsą.
6. Vyriausioji rinkimų komisija užtikrina, kad balsuojant internetu būtų įgyvendinti visuotinės ir lygios rinkimų teisės bei slapto balsavimo principai. Balsavimo internetu techninės procedūros ir tvarkos nustatomos Vyriausiosios rinkimų komisijos priimtame balsavimo internetu tvarkos apraše.“

6 straipsnis. Įstatymo papildymas 791 straipsniu
Papildyti Įstatymą 791 straipsniu:
„791 straipsnis. Balsavusių internetu rinkėjų balsų skaičiavimas
1. Įstatymo 60 straipsnio 2 dalyje nustatytų rinkėjų, balsavusių internetu balsavimo rezultatus pagal informacinės sistemos duomenis nustato Vyriausioji rinkimų komisija. Siekiant nustatyti balsavusių internetu rinkėjų balsavimo rezultatus, informacinės sistemos duomenys pradedami apdoroti tik pasibaigus balsavimo rinkimų apylinkėse laikui rinkimų dieną. Apdorojant informacinės sistemos duomenis, kai nustatomi balsavusių internetu rinkėjų balsavimo rezultatai, Vyriausioji rinkimų komisija užtikrina balsavusių internetu rinkėjų balsavimo slaptumą.
2. Skaičiuojant balsavusių internetu rinkėjų balsus, rinkėjo balsas, gautas jam balsavus internetu, neskaičiuojamas, jeigu rinkėjas balsavo rinkimų apylinkės balsavimo patalpoje, Lietuvos Respublikos diplomatinėje atstovybėje, konsulinėje įstaigoje ar laive.
3. Nustačiusi balsavusių internetu rinkėjų balsavimo rezultatus, Vyriausioji rinkimų komisija rinkimų komisijoms perduoda balsavusių internetu rinkėjų balsų skaičiavimo protokolus.“

7 straipsnis. Įstatymo įsigaliojimas
Šis įstatymas, išskyrus 8 straipsnį, įsigalioja 2012 m. sausio 1 d.

8 straipsnis. Pasiūlymas dėl įstatymo įgyvendinimo
Vyriausioji rinkimų komisija parengia ir iki 2011 m. birželio 1 d. priima šiam įstatymui įgyvendinti reikalingus teisės aktus.  

